Βάσεις πρόκρισης για τους «16» του Κυπέλλου Ελλάδας έβαλε στην Πάτρα ο Παναθηναϊκός, που επικράτησε της Παναχαϊκής με 3-1, στο πρώτο μεταξύ τους παιχνίδι για την πέμπτη φάση της διοργάνωσης, ενώ παράλληλα «ξεμπούκωσε» και επιθετικά, αλλά... έφτιαξε λίγο κι την ψυχολογία του.



Μεγάλος πρωταγωνιστής για το «τριφύλλι» ήταν ο Μπουζούκης, που πέτυχε το 0-1 στο 26’ και άνοιξε λογαριασμό για φέτος, ενώ «σέρβιρε» το 0-2 στον Μακέντα, που σκόραρε με τη βοήθεια του Μωραΐτη στο πρώτο λεπτό των καθυστερήσεων του πρώτου ημιχρόνου και ήταν γενικώς… μέσα σ‘ όλα, μέχρι να αντικατασταθεί!



Οι Αχαιοί μείωσαν προσωρινά σε 1-2, με τον Μωραΐτη στο 64ο λεπτό, διάστημα στο οποίο ήταν καλύτεροι του αντιπάλου τους, αλλά μέσα σε ένα λεπτό η αποβολή του Ρουγκάλα με δεύτερη κίτρινη κάρτα και η κεφαλιά του Κουρμπέλη, στην επόμενη φάση, τελείωσαν… πρόωρα το ματς…



Στα αξιοσημείωτα και το ντεμπούτο του Φάουστο με τη φανέλα του Παναθηναϊκού, καθώς πέρασε αλλαγή στην επανάληψη, αμέσως μετά το γκολ της Παναχαϊκής, χωρίς να γίνει πάντως ιδιαίτερα αισθητός αλλά κι η ωραία ατμόσφαιρα που δημιούργησαν οι οπαδοί και των δύο ομάδων.







Το ματς:

Στο πρώτο ημίχρονο, η Παναχαϊκή έδειξε να πατάει καλύτερα στο γήπεδο στο ξεκίνημα και χάρη στην κινητικότητα των παικτών της ήταν εκείνη που έφτασε πρώτη κοντά στο γκολ, μόλις στο 6ο λεπτό… Μετά την γυριστή κεφαλιά του Κυνηγόπουλου, από εκτέλεση φάουλ του Σιατραβάνη, και τον Διούδη να διώχνει εντυπωσιακά σε κόρνερ!



Ενώ στο 18’, οι γηπεδούχοι είχαν μια ακόμα καλή ευκαιρία, με τον Κολ να βγάζει ωραία κάθετη για τον Σιατραβάνη, εκείνον να μπαίνει στην περιοχή, να πλασάρει από θέση μέσα αριστερά αλλά τη μπάλα να περνάει άουτ…



Ο Παναθηναϊκός απειλούσε μέχρι εκείνο το σημείο μόνο με κάποια σουτ, όλα μάλιστα από το ίδιο σημείο, αλλά ούτε ο Μολό, ούτε και ο Κολοβός, μπόρεσαν να σκοράρουν. Το ίδιο συνέβη και στη φάση του 25ου λεπτού, με τον Καπούταγλη να «βγάζει» εντυπωσιακά το σουτ του Μακέντα.



Ωστόσο, έχοντας παράλληλα ανεβάσει την απόδοση του και πιέζοντας ψηλά, το «τριφύλλι» κατάφερε να βρει το γκολ που έψαχνε και το οποίο ήρθε από τον Μπουζούκη, στην αμέσως επόμενη φάση…



Όταν στη σέντρα του Μολό από αριστερά, ο Δώνης έκανε ωραία προσποίηση, αφήνοντας τη μπάλα για τον Μπουζούκη, που με δυνατό σουτ από θέση μέσα δεξιά πέτυχε το 0-1, σκοράροντας για πρώτη φορά τη φετινή χρονιά!







Στη συνέχεια, ο Παναθηναϊκός ήλεγξε απόλυτα τον ρυθμό, έκλεισε και κάποια κενά που είχε, με αποτέλεσμα να δεχθεί μόνο μια φάση από την Παναχαϊκή, στο 44’, με την κεφαλιά του Μωραϊτη κι αυτή λόγω λάθος εξόδου του Διούδη.



Παράλληλα, οι φιλοξενούμενοι πρόλαβαν να κάνουν μια ακόμα ευκαιρία ενώ ευτύχησαν να σημειώσουν και δεύτερο γκολ. Όταν, από κόρνερ στο 45’, ο Κολοβέτσιος πήρε κεφαλιά εξ επαφής, αναγκάζοντας τον Καπούταγλη να διώξει ενστικτωδώς.



Ενώ στην επόμενη φάση, ο Μπουζούκης ανέλαβε την εκτέλεση, ο Μακέντα… οριζοντιώθηκε και με τη βοήθεια του ποδιού του Μωραΐτη, έστειλε τη μπάλα στα αντίπαλα δίχτυα, πετυχαίνοντας με αυτό τον τρόπο το 0-2!







Κάπως έτσι, οι δύο ομάδες πήγαν στα αποδυτήρια με τα στατιστικά να επιβεβαιώνουν την υπεροχή του Παναθηναϊκού: 38%-62% η κατοχή μπάλας, 1-4 οι τελικές στην εστία και 3-8 τα σουτ, ενώ τα κόρνερ ήταν 2-2.



Στην επανάληψη, ο Γιώργος Δώνης άλλαξε τον σχηματισμό της ομάδας του σε 4-3-3, πηγαίνοντας τον Μπουζούκη στην τριπλέτα του άξονα, αλλά αυτό δεν φάνηκε να αποδίδει καθόλου καλά.



Αντιθέτως, ήταν ξανά η Παναχαϊκή εκείνη που εμφανίστηκε καλύτερη στην εκκίνηση, φτιάχνοντας… καταστάσεις. Σιατραβάνης στο 52’, Κολ στο 55’ και Μωραΐτης στο 61’ προσπάθησαν να μειώσουν για τους Αχαιούς, αλλά η… δικαίωση ήρθε τρία λεπτά μετά την προσπάθεια του τελευταίου...



Με τον Μωραΐτη να εκμεταλλεύεται την ωραία παράλληλη σέντρα του Κυνηγόπουλου από τα δεξιά, μετά την κάθετη του Πολίμου και να στέλνει από κοντά τη μπάλα στα δίχτυα του Διούδη, για το 1-2!







Ο Δώνης έριξε στο ματς τον Φάουστο, ενώ οι… τίτλοι τέλους έπεσαν ουσιαστικά μέσα σε ένα λεπτό. Καθώς στο μεν 71’ η ομάδα του Σπύρου Μπαξεβάνου έμεινε με παίκτη λιγότερο, μετά την αποβολή του Ρουγκάλα με δεύτερη κίτρινη, ενώ στην επόμενη φάση ο Κουρμπέλης με κοντινή κεφαλιά πέτυχε το 1-3 για τον Παναθηναϊκό!







Ο Περέα πέρασε κι αυτός στο παιχνίδι, λίγο αργότερα, με τους «πράσινους» να αλλάζουν εκ νέου σύστημα, παίζοντας πλέον 4-4-2, χρόνο συμμετοχής πήρε και ο νεαρός Σέχου, με το σκορ να μην αλλάζει μέχρι το τελευταίο σφύριγμα του Βάτσιου.







Οι συνθέσεις των δύο ομάδων:

Παναχαϊκή (4-2-3-1): Καπούταγλης, Πολίμος, Ρουγκάλας, Τσελεπίδης, Σταμόπουλος, Ιντζόγλου, Παπατόλιος, Κυνηγόπουλος (77’ Μαυριας), Κολ (74’ Λινάρδος), Σιατραβάνης (86’ Μασούρας), Μωραΐτης.



Παναθηναϊκός (4-2-3-1): Διούδης, Γιόχανσον, Κολοβέτσιος, Μαυρομμάτης, Ινσούα, Κουρμπέλης (74’ Περέα), Δώνης, Μπουζούκης (65’ Φάουστο), Κολοβός, Μολό, Μακέντα (79’ Σέχου).



Διαιτητής: Αριστείδης Βάτσιος (Δυτικής Αττικής).



Θυμηθείτε εδώ το live του sport-fm.gr:

